נורית דאבוש

נורית דאבוש (נולדה ב-23 באוגוסט 1966) היא מרצה בקריה האקדמית אונו לאסטרטגיה תקשורתית. לשעבר יושבת ראש הרשות השנייה לטלוויזיה ולרדיו, יושבת ראש דיקטוריון "הבימה" ודירקטורית בבנק יהב.

ביוגרפיה
נולדה באשקלון לאברהם וניצה (מיסה), שעלו מלוב בשנת 1949. בתחילה הגיעו לירושלים ואחר כך עברו לאשקלון. הצעירה במשפחה של שמונה אחים ואחיות. גדלה באשקלון.

למדה בתיכון דתי רוגזין. כנערה השתתפה בתוכנית הטלוויזיה 'זהו זה', בפינה שבה הגשימו חלומות. את השירות לאומי עשתה כמדריכה במד"צים.

היא סיימה לימודי תואר ראשון במדעי המדינה וחינוך בלתי פורמלי באוניברסיטה בר-אילן, נבחרה לאגודת הסטודנטים ושלוש שנים הייתה פעילה. התמודדה ליושבת ראש האגודה אך הפסידה. במקביל עבדה במחלקת המחקר של המוסד לביטוח לאומי. והייתה בין המגבשים את הצעת חוק הסיעוד הממלכתי.

לאחר מכן עבדה כעוזרת דובר משרד השיכון תחת שר הבינוי והשיכון אריאל שרון. בהמשך נבחרה לשמש כדוברת האגודה למען החייל. שימשה יועצת אסטרטגית לפרויקטים לאומיים. ב-1995 החלה להרצות בתחומי תקשורת, דוברות, יחסי ציבור והסברה. בחוג לתקשורת בבר-אילן ובמכללת עמק יזרעאל ובית-הספר לעיתונאות ולתקשורת כותרת. בבחירות 1996 עבדה עם זבולון המר כחלק מהמערך האסטרטגי.

בשנת 2004 מונתה לחברת מועצת הרשות השנייה לטלוויזיה ולרדיו, ב-19 ביולי 2005 מונתה למ"מ יו"ר הרשות ב-20 בנובמבר 2005 מונתה על ידי שרת התקשורת דליה איציק לתפקיד יושב ראש הרשות השנייה, ושימשה בתפקיד עד תחילת 2010. במהלך כהונתה נמתחה עליה ביקורת על שנתנה הקלות לערוצים 2 ו-10, ועל ניגוד עניינים; עם זאת פעלה לקידום מכרזים תקופתיים לתחנות הרדיו האזורי, למרות לחצים של בעלי התחנות הקיימים ושל חברי כנסת שפעלו מטעמם לבטל אותם.   

במרץ 2012 מונתה לסגנית יו"ר דירקטוריון תיאטרון הבימה, ואחר כך ליושבת ראש התיאטרון במשך כשלוש שנים וחצי. במהלך כהונתה כיושבת ראש התפרסם במרץ 2015 תחקיר של חברת החדשות של ערוץ 2 על התנהלות הנהלת הבימה, בו הועלו טענות על אי העברת כספי פנסיה לעובדים, על הלנות שכר ועל הטרדות מיניות שלא טופלו; ובמאי 2016 פרסום דו"ח של מבקר המדינה על התנהלות התיאטרון, בו נחשף כי משרדי התרבות והאוצר העבירו לתיאטרון 120 מיליון שקל בשנים 2011–2014 בלי שעמד בהסכם ההבראה עמו, וכן שהבימה גבה ממשכורות עובדיו דמי ביטוח לאומי, מס הכנסה והפרשות לקופות גמל ופנסיה אך לא העביר את הכסף ליעדים אלה, באופן המנוגד לחוק ומוגדר כעבירה פלילית.

שימשה חברה בוועדה לבחירת מדליקי המשואה וכשנתיים נציגת ציבור בוועדה לסל התרופות, ובוועדת האיתור לדירקטוריון תאגיד השידור הציבורי כאן. כמו כן שימשה דירקטורית בחברות ממן - מסופי מטען וניטול, חברת כביש חוצה ישראל, המשקם, וקרן קיסריה.

בשנת 2020 מונתה כחברה במועצה של המוסד לביטוח לאומי.

שימשה כיו"ר חברת גני יהושע.

כיום היא מרצה לאסטרטגיה תקשורתית בקריית־אונו ודירקטורית בבנק יהב. ונשיאת איגוד דוברי רשויות המקומיות לשעבר. דאבוש היא אם חד הורית לבת ומתגוררת ברמת גן.

בפברואר 2025, החליטה הוועדה לבדיקת מינויים ברשות החברות הממשלתיות להמליץ לדחות את מינויה בידי שרת התחבורה מירי רגב לתפקיד יושבת ראש חברת נתיבי איילון הממשלתית, בטענה להיעדר ניסיון רלוונטי בתחום פעילות החברה.
קישורים חיצוניים







הערות שוליים

קטגוריה:מנכ"ליות ישראליות
קטגוריה:מנכ"לים ישראלים
קטגוריה:דירקטוריות ישראליות
קטגוריה:דירקטורים ישראלים
קטגוריה:מנהלות ישראליות
קטגוריה:סגל המכללה האקדמית עמק יזרעאל
קטגוריה:סגל הקריה האקדמית אונו
קטגוריה:נשות תקשורת ישראליות
קטגוריה:יושבי ראש מועצת הרשות השנייה לטלוויזיה ולרדיו
קטגוריה:רמת גן: אישים
קטגוריה:אשקלון: אישים
קטגוריה:בוגרות שירות לאומי
קטגוריה:בוגרות אוניברסיטת בר-אילן
קטגוריה:בוגרי אוניברסיטת בר-אילן
קטגוריה:ישראליות שנולדו ב-1966
קטגוריה:ישראלים שנולדו ב-1966